19. schôdza NR SR - 14.deň - A. dopoludnia
Dátum: 2024-10-03
Poslanec: Hlina, Alojz (SaS)
Druh vystúpenia: Vystúpenie v rozprave

142. Vážený pán predsedajúci, vážené kolegyne, kolegovia, vážení páni ministri... (Ruch v sále. Zaznievanie gongu.) Ďakujem veľmi pekne. Naozaj mám čo robiť, aby som to stihol vysvetliť. Pokúsim sa to vysvetliť tak, aby sa to dalo pochopiť. Nie je to atómová fyzika. Ide o veľa, ide o miliardy, tak sa teda ospravedlňujem za to omeškanie obeda. Odporúčam, ináč, chudnutie je dobrá vec, nič sa také hrozné nestane. (Povedané so smiechom.) Naozaj ide o miliardy, idete poslať miliardu banke. Ja sa v mojom vystúpení v treťom čítaní budem venovať tomu zákonu v kontexte prijatého pozmeňováku v spoločnej správe. Hej, ktorý tu mám pri, pri sebe. V rámci tohto sa tomu budem venovať. (Rečník zobral do rúk písomný materiál, ukazujúc ho plénu.) Prosím vás, venujte mi pozornosť (ruch v sále, zaznievanie gongu), venujte mi pozornosť tých deväť minút. Deväť minút stojí za to, aby sa ľudia dozvedeli, čo ste vlastne prijali alebo čo chcete prijať, čo chce prijať karpatská sociálna demokracia, že chce prijať zákon, ktorý vyberie po centíku, po euríkoch od všetkých, od chudob... od jednej najchudobnejšej osoby na Slovensku a pošle miliardu bankám. Ja som sa vám to pokúšal vysvetliť včera, dneska to znova v kontexte toho prijatého pozmeňováku sa pokúsim povedať znova. Ak by tento zákon robili banky a kartové spoločnosti, nevyzeral by ináč. Naozaj, čestné slovo. Ak by ho robili oni, vyzeral by presne takto isto. Minister vravel, avizoval, že bude, že ma zloží, hej, že to vysvetlí, že ma, že to vysvetlí, ako to je. Boli ste tu pri tom vysvetlení. To vysvetlenie bolo slabé. To vysvetlenie bolo dokonca slabučké. Minister hovoril, že platobné, že, no možno to nastane, ale nenastane to v takom rozsahu. Čiže čo urobil pán minister? Priznal, že to, čo som ja avizoval, nastane. Povedal však, že nenastane v takom rozsahu. Môžeme sa o rozsahu rozprávať. Potom povedal, že platobné brány sú drahé. Nie sú drahé. Vôbec nie sú drahé. Povedal, že načo by si kaderníčka robila platobnú bránu. A ja hovorím, áno, načo by si kaderníčka robila platobnú bránu. Ja som hovoril, že kaderníčka, to ste psa nepochopili, kaderníčka bude chcieť, aby jej dodávateľ šampónu mal platobnú bránu, o tom, prejsť (reakcia z plánu), aj účtovníčka, aj účtov... aj kaderníčka, účtovníčka ste spomínali...(Reakcia z pléna.) Môžem hovoriť? Mám sedem minút, mám čo robiť, aby som to stihol. Takže, vážení, naozaj ste priniesli, počúvajte ma dobre, že či toto chcete, či toto chcete, poslať bankám miliardu. Z tej miliardy pôjde 200 mil. do Ameriky, do tej Ameriky, pán Ľupták, ktorú tak milujete. Do tej Ameriky pôjdu tým prevádzkovateľom karty Mastercard a Visa, to sú dve spoločnosti, ktoré si zoberú 200 mil. z tejto biedy a 800 si rozdelia banky. Vždycky sa bankám darilo veľmi dobre za vlády SMER-u. Toto presne idete urobiť. Presne v tomto návrhu zákona to je. V tom... V samotnom návrhu zákona... (Rečník zobral do rúk písomný materiál, ukazujúc ho plénu.) Tento zákon je vlastne prvý zákon, do ktorého sa dostala reklama na platobnú kartu. Reálne je tam reklama na platobnú kartu. Ja už len čudujem, že prečo tu neni Visa a Master. Lebo viete, čo hovorí ten zákon? Že to je zákon o transakčnej dani. Hovorí, že predmetom dane je aj použitie platobnej karty, v § 4 hovorí, že predmetom dane. A v § 5 hovorí, že sadzba... alebo v § 6, zle už vidím, nemám okuliare, že, že sadzba tej dane pri použití tej platobnej karty je dva eurá ročne. No neúročno však? A hneď nad tým je o riadok vyššie, že platba iným spôsobom ako platobnou kartou, je zaťažená 0,4 % z objemu transakcie. No nekúp to! Rozumiete? No nekúp to! Keď vám ponúkajú, že zaplať, vybav si kartu, zaplať za ňu dve eurá ročne – koniec, neplatíš už nič – alebo nekúp si kartu, nevybav si firemnú platobnú kartu a zaplať 0,4 z realizovaného objemu transakcie na výstupe. No nekúp to! Veď vy ste normálne dostali reklamu na výzvu a Master a platobné karty do zákonu. To ste vy, smeráci, to je karpatský socializmus! SNS, kde ste?! Pre Boha večného, však tu ste všetci rozum potratili?! To banky majú málo?! Vy idete z tej biedy vybrať, z tej biedy idete vybrať tú miliardu? Mám vám to vysvetliť ešte raz? To, neni to atómová fyzika. Naozaj to nie je atómová fyzika, ale určité zapojenie kognitívnych schopností, to vyžaduje, aby ste to pochopili, čo vlastne idete robiť. Idete urobiť to, že na konci toho celého miliarda, miliarda pôjde bankám, a štátu nepríde nič. Čestné slovo, verte mi. Verte mi aspoň pre túto chvíľu, že naozaj to tak dopadne. Takýto systém, sofistikovaný systém, poklad ste vložili do zákona. Poklad pre banky. Ja chcem veriť, že pán minister o tom nevedel. Mám ho za vcelku korektného človeka, aj keď je to veľký tvrďas. Veľký tvrďas, lebo tu povedal: „Menštruačné pomôcky, viete čo, nezávidím vám.“ Veľký tvrďas, menštruačné pomôcky nie, nemôžem, ale miliardu banke áno? Nepríde vám to trošku nevybalancované? Špeciálne pri karpatskej sociálnej demokracii? Čestné slovo, verte mi, že v konečnom dôsledku ste vytvorili prijatím tohto zákona systém, ktorý umožní bankám vybrať z firemných transakcií, z B2B transakcií, ktoré teraz nepoužívajú karty ako platobný styk. Načo by to robili? B2B biznis funguje cez aplikácie, cez internet banking na klasických zúčtovacích portáloch, kde je zaťaženie každej transakcie 20 centov, a je jedno, či je tá transakcia tisíc euro, alebo milión euro, stále je to 20 centov, načo by firma platila firme cez kartu. Načo? Keď to realizuje tak. Čo vy robíte? Vy robíte to, že teraz túto transakciu zaťažíte, toho, čo to posiela 0,4 %, ale keď si vybaví kartu za tie dve eurá ročne, tak to môže poslať bez toho, aby zaplatil tie 0,4 %. Čo urobí človek, ktorý má takúto opciu? Povedzte mi, veď vy. Však reálne čo urobí? No však tak to zaplatím kartou. A to je presne to, že ste nerátali, minister nerátal s tým, lebo on ma posielal ísť do Hiltky zaplatiť tú vŕtačku na predajni. Ja nemusím ísť do predajne zaplatiť tú Hiltku na ich terminále, aby mi to píplo, ja si, účtovníčke poviem alebo v mobile si tam nalogujem do aplikácie, cez aplikáciu poviem spôsob platby kartou, požiadam môjho dodávateľa, urob si platobnú bránu, to vám dneska urobí študent, len to musíte poslať cez banku, tá vám to verifikuje. Áno. A ja poviem, viete čo, budem vám platiť, ale chcem vám platiť kartou cez vašu platobnú bránu. Dajte si takú požiadavku a dodávateľ vám chce dodávať, chce byť vašim B2B partnerom, tak čo urobí, no tak donútili ma a tak si to zriadi, síce bude platiť 1,5 % banke, bude platiť a to je to, prečo sú tie banky tak ticho. Počujete to ticho? Počuli ste teraz niekedy nejakú banku niečo povedať? Ticho sú jak pena a dobre vedia, prečo sú ticho. Ide im o miliardu, o miliardu lebo ten B2B biznis sa veľkej miere presunie z toho klasického zúčtovacieho cyklu alebo v tom formáte, v ktorom bol teraz, sa presunie do toho platobného, kde banky neboli doteraz, kde nefungovali, kde mali nulový biznis. Samé mi odhadli, niekde na úrovni 2-3 % sa realizoval firemný platobný styk prostredníctvom kariet. Vy vytvárate mechanizmus, dali ste to do reklamy, ešte ste to tam explicitne, už len to logo tam chýba, vytvárate podmienky, reklamu na to, urobte si kartu, neplatíte nám transakčnú daň. Čiže čo urobíte? Dépehačka, všetko bude platiť, dane budú vysoké, všetko bude platiť, všetkým zdražiete, vyberiete z biedy po... po... po centíku, po... a bankám vytvoríte mechanizmus na to, aby dostala miliardy. Neviem, dalo sa to pochopiť? Dalo? Neviem. Že je to o čosi zložitejšie, ale kolegovia, čo je našou úlohou? Čo je úlohou poslanca? Úlohou poslancov je robiť svet udržateľný. Alebo tá krajina, za ktorú alebo pre tých ľudí, pre ktorých my sme sa stali poslanci, udržateľnou. Je neudržateľné to, ako sú nastavené výdaje, je to neudržateľné. Do toho nejdete. Je neudržateľné to, aby sa tak preklopil trh, že vlastne takto posilní niektorý sektor v rámci hospodárstva. Prečo idete vybiť miliardu a posuniete ju banke potichučky? Nemáte pocit, že to zrovna nie je našou úlohou? A to ja hovorím ako podnikateľ, ja riskujem veľa, ja riskujem veľa, ja už možno nikdy nedostanem žiaden úver, ale naozaj ja si myslím, že to nie je správne. Od poslanca sa neočakáva, že robí tak nevyvážené prostredie, že pod rúškom konsolidácie, pod rúškom toho, že treba šetriť nie na nás, ale na vy zaplaťte viac a ešte šupneme miliardu bankám. Páni poslanci za vládnu koalíciu, snažil som sa to vysvetliť. Mám pocit, že dosť zreteľne, že predložený návrh zákona v konečnom dôsledku pomôže bankám. Ja hovorím, že miliardou, pán minister namietal, že bude to, ale nie v takom rozsahu, tak možno on hovorí v inom rozsahu, ale priznal, že to bude. Tak si povedzme, toto ste chceli v rámci tej konsolidácie? Ďakujem pekne. (Potlesk.)